[{"text_idx": "#000001", "text": "Politics and PolicyPeople and PlacesCultureVoices"}, {"text_idx": "#000004", "text": "Rhaid sicrhau ein bod yn addysgu pobl ifanc Cymru i osgoi colli cyfle i\u2019w treiddio yn nemocratiaieth ein gwlad, ysgrifenai Rhydian Thomas."}, {"text_idx": "#000006", "text": "Mae eisoes gan y rheiny ohonom sy\u2019n ymddiddori yn ein prosesau democrataidd reswm dros sirioli, oherwydd eleni gall mwy o bobl bleidleisio yng Nghymru nag erioed o\u2019r blaen."}, {"text_idx": "#000007", "text": "Am y tro cyntaf, mae gan bobl 16 ac 17 oed yr hawl i bleidleisio, sy\u2019n golygu y bydd gan oddeutu 66,000 yn rhagor o bobl ifanc lais yn etholiadau\u2019r Senedd."}, {"text_idx": "#000009", "text": "Ond dim ond y cam cyntaf yw rhoi\u2019r bleidlais i bobl ifanc; mae sicrhau eu bod yn ymwybodol o\u2019u hawliau ac eu bod yn gwybod sut i\u2019w harddel yr un mor bwysig."}, {"text_idx": "#000010", "text": "Dyna pam y bu i\u2019r Comisiwn Etholiadol lansio\u2019r ymgyrch \u201cCroeso i\u2019ch pleidlais\u201d. Ei nod oedd codi ymwybyddiaeth ymysg y grwpiau hynny sydd newydd eu rhyddfreinio ynghylch sut mae pleidleisio a bwrw pleidlais gyda hyder."}, {"text_idx": "#000011", "text": "\u201cNid dros nos y mae datblygu cenhedlaeth o bleidleiswyr... gall gymryd amser i bobl o bob oedran deimlo\u2019n hyderus a gwybodus ynghylch etholiadau.\u201d"}, {"text_idx": "#000012", "text": "Gallai\u2019r etholiad nesaf fod yn un unigryw, o ystyried y sefyllfa iechyd cyhoeddus, ond mae\u2019r hanfodion heb newid: rhaid i bob etholwr cymwys fod ar y gofrestr etholiadol a phenderfynu p\u2019un a fyddant yn pleidleisio mewn gorsaf bleidleisio, trwy\u2019r post, neu drwy ddirprwy."}, {"text_idx": "#000013", "text": "Ro\u0302l y Comisiwn Etholiadol yw cynyddu hyder y cyhoedd yn y broses ddemocrataidd, a sicrhau ei huniondeb. Ond rydym hefyd yn credu bod gennym ro\u0302l i\u2019w chwarae wrth addysgu pleidleiswyr cyfredol a phleidleiswyr y dyfodol ynghylch ein democratiaeth, a chefnogwyd hyn gan ymchwil ddiweddar."}, {"text_idx": "#000014", "text": "Os yw pleidleiswyr yn ymddiddori yn gynnar, maent yn fwy tebygol o fod yn bleidleiswyr ymrwymedig a gweithredol am eu bywydau cyfan \u2013 dyna sail rydym am adeiladu arni."}, {"text_idx": "#000015", "text": "I helpu i wireddu hyn, rydym wedi creu set newydd o adnoddau llythrennedd gwleidyddol i addysgu pobl ifanc ynghylch eu pleidlais a\u2019n democratiaeth ehangach yng Nghymru."}, {"text_idx": "#000016", "text": "Fe\u2019i rhennir yn ddau faes: un ar gyfer pobl ifanc; a\u2019r llall ar gyfer addysgwyr. Mae\u2019r ddau\u2019n cwmpasu tri modiwl: dy bleidlais; ymgyrchu; a sut i bleidleisio. Mae\u2019r wefan yn rhyngweithiol, ac mae\u2019n cynnwys fideos, cwisiau, llawlyfrau, a gweithgareddau."}, {"text_idx": "#000017", "text": "Gall gwleidyddiaeth fod yn bwnc anodd ei drafod, ond rydym am ddangos i bobl ifanc ei bod yn effeithio arnyn nhw a phopeth o\u2019u hamgylch. O ba mor hir maent yn aros yn y system addysg, i reolau rhentu; o argaeledd 5G, i ba mor aml y caiff biniau eu casglu. Mae\u2019r offerynnau wedi eu dylunio i helpu athrawon a myfyrwyr i deimlo\u2019n fwy cyffyrddus a gwybodus wrth eu trafod."}, {"text_idx": "#000018", "text": "Gwyddom fod effaith COVID-19 ar addysgwyr ac amgylcheddau dysgu wedi bod yn anferthol, gan adael llai o ofod, o bosib, i gwmpasu llythrennedd gwleidyddol yn yr ystafell ddosbarth, ac mae nifer o fyfyrwyr wedi blino ar ddysgu ar-lein."}, {"text_idx": "#000019", "text": "Ond afraid dweud, nid dros nos y mae datblygu cenhedlaeth o bleidleiswyr, ac mewn gwirionedd, gall gymryd amser i bobl o bob oedran deimlo\u2019n hyderus a gwybodus ynghylch etholiadau."}, {"text_idx": "#000021", "text": "Tra bod y pandemig wedi helpi i godi ymwybyddiaeth, mewn nifer o ffyrdd, ynghylch datganoli ar draws Cymru, mae sicrhau bod pleidleiswyr yn deall y gwahaniaeth rhwng gwaith Senedd Cymru a Senedd y DU yn parhau i fod yn her."}, {"text_idx": "#000022", "text": "Rydym wedi cynnwys gwybodaeth ynghylch cyfrifoldeb y Senedd a\u2019i Aelodau fel rhan o\u2019r adnoddau addysgol, gan obeithio cynyddu\u2019r ddealltwriaeth hon ymysg pleidleiswyr mor gynnar a\u0302 phosib."}, {"text_idx": "#000023", "text": "Nid oes ateb syml o ran sicrhau bod pleidleiswyr wastad yn teimlo eu bod ynghlwm wrth ein democratiaeth a\u2019n sefydliadau gwleidyddol, ac ni all un corff na sefydliad fod yn gyfrifol am hynny ar ei ben ei hunan. Credwn fod partneriaeth yn allweddol."}, {"text_idx": "#000024", "text": "Rydym yn gweithio gydag ystod o fforymau llywodraethol, sefydliadau democrataidd, sefydliadau llawr gwlad, elusennau, ac arweinwyr cymunedol i godi ymwybyddiaeth gyhoeddus ynghylch digwyddiadau etholiadol, a hybu cyfranogiad."}, {"text_idx": "#000025", "text": "Gobeithiwn y bydd pob person yr ydym yn eu cyrraedd gyda\u2019n hadnoddau a\u2019n negeseuon i bleidleiswyr yn trosglwyddo\u2019r hyn maent wedi ei ddysgu i\u2019w teulu a\u2019u ffrindiau. Felly, megis gyda phob etholiad, wrth i fis Mai agosa\u0301u, rydym yn annog cynifer o bobl a\u0302 phosib i gymryd rhan, dysgu, a defnyddio eu pleidlais."}, {"text_idx": "#000026", "text": "Gall pob etholwr cymwys gofrestru ar-lein mewn 5 munud trwy gov.uk/cofrestru-i-bleidleisio"}, {"text_idx": "#000027", "text": "All articles published on the welsh agenda are subject to IWA\u2019s disclaimer."}, {"text_idx": "#000029", "text": "Respect is everything in Rugby"}]